b'\n_START_ARTICLE_\nCarl Gustaf Borg\n_START_PARAGRAPH_\nCarl Gustav Borg (23. lokakuuta 1823 Vihanti \xe2\x80\x93 23. helmikuuta 1895 Helsinki) oli suomalainen yliopiston lehtori, kirjailija, kanslianeuvos, k\xc3\xa4\xc3\xa4nt\xc3\xa4j\xc3\xa4 ja suomen kielen opettaja._NEWLINE_Borgin vanhemmat olivat Ruoveden kirkkoherra Karl Jakob Borg ja h\xc3\xa4nen 1. vaimonsa Kristina Elisabet Frosterus. Borg k\xc3\xa4vi Oulun triviaalikoulua 1834\xe2\x80\x931839 ja Turun lukiota 1839\xe2\x80\x931842 p\xc3\xa4\xc3\xa4sten ylioppilaaksi 1842._NEWLINE_Borg toimi Helsingin yliopiston suomen kielen lehtorina 1854\xe2\x80\x931861 ja oli yliopiston historiallis-filosofisen tiedekunnan kuraattorina 1854\xe2\x80\x931858. H\xc3\xa4n oli suomenkielen k\xc3\xa4\xc3\xa4nt\xc3\xa4j\xc3\xa4n\xc3\xa4 ja tulkkina Suomen senaatissa 1857 sek\xc3\xa4 1861\xe2\x80\x931875 ja opetti suomen kielt\xc3\xa4 Helsingin yksityislyseossa 1855\xe2\x80\x931857 ja Helsingin tytt\xc3\xb6koulussa 1857\xe2\x80\x931865. Borg oli Suomalaisen Kirjallisuuden Seuran sihteerin\xc3\xa4 1861\xe2\x80\x931862 ja seuran rahastonhoitajana 1865\xe2\x80\x931875._NEWLINE_Borg oli Suomen Yhdyspankin vt. johtajana 1864\xe2\x80\x931866 ja 1867, Suomen Pankin pankkivaltuusmiehen\xc3\xa4 1867\xe2\x80\x931875 ja tireht\xc3\xb6\xc3\xb6rin\xc3\xa4 Suomen valtiokonttorissa 1875\xe2\x80\x931880. H\xc3\xa4n sai kanslianeuvoksen arvon 1880. Borg oli mukana s\xc3\xa4\xc3\xa4tyvaltiop\xc3\xa4ivill\xc3\xa4 1863\xe2\x80\x931864, 1867 ja 1872 talonpoikaiss\xc3\xa4\xc3\xa4dyn j\xc3\xa4senen\xc3\xa4._NEWLINE_Borg kuului ruotsalais-suomalaiseen sanakirjakomiteaan 1852\xe2\x80\x931853 ja h\xc3\xa4n oli my\xc3\xb6s 1862 j\xc3\xa4senen\xc3\xa4 komiteassa joka antoi lausuntonsa suomen kielen kelpoisuudesta virkakieleksi.'